

**מילים  לשבת**

**שער הנגב - ערב המונדיאל, כ"ט בסיוון תש"ע, 11 ביוני 2010**

**שלום לחברות ולחברים,**

**זה לא משחק**

כשנכנסתי היום בשערי בית הספר היסודי החדש והממוגן, לא יכולתי שלא להיזכר באירוע טראומתי מכונן שקרה בתחילת המונדיאל הקודם, יוני 2006.

רקטת קסאם התפוצצה בחצר בית הספר ונתי אנג'ל, עובד הקריה, נפצע קשה מאד. בימים ההם של טרום אזעקת הצבע האדום, פורום ההורים החליט ערב קודם, על השבתת הלימודים עקב התגברות הנפילות בקרבת בית הספר. כבדנו את ההחלטה, שבדיעבד מנעה נפגעים נוספים וחידדנו את הצורך בהידברות מלאה ומתמשכת בסוגיית הצורך לקיים שגרה יציבה בעידן של איום טרור ממשי ויום יומי.

**ילדי השקמה**

הגעתי הבוקר לבית הספר היסודי בכדי להשתתף באירוע המסכם של תוכנית "השקמה – זה הבית שלי", בה טיילו ילדי כיתות ד' בנחל השקמה, הכירו את החי הייחודי, הגישו עבודות והפנימו את חשיבות שמירת המרחב - נקי מפיתוח בלתי אחראי. אנשי רשות שמורות הטבע שהובילו את התוכנית מטעם מנהלת השקמה, חגגו את המפגש, שמסמן את המהפכה הירוקה שלנו אל תוך ביתנו פנימה: אנחנו נהיה הראשונים, המובילים את שמירת השטחים הפתוחים שבנחלותינו.

**מצבורים של תקווה**

המאבק הסביבתי ארוך השנים שאנחנו מנהלים כנגד הקמת התחנה הפחמית באשקלון קיבל השבוע תנופה מעניינת, כאשר – בעקבות התחזיות האופטימיות למציאת מצבורי גז גדולים במיוחד מול חופי ישראל -  משרד התשתיות וחברת החשמל החליטו לבצע בדיקה של הסבת התחנה הפחמית לתחנה לייצור חשמל מאנרגיה של גז, בגיבוי פחם למצבי משבר בלבד. נחזיק אצבעות להתכנות החלופה הזו.

**סוף הדרך**

סוף שנת הלימודים מזמן לנו הזדמנויות להכיר את המתרחש בין כתלי כיתות הלימוד, אולמות המחול ומגרשי האימונים. לצד ארועי הסיום של בתי הספר והכיתות, אתם מוזמנים למופעים מרגשים ואיכותיים של החינוך המשלים: שני מופעים של בית הספר למחול יתקיימו באולם דורות, ביום שלישי, 15.6, ב 17.30 וב 20.30 . סיום השנה של עמותת הספורט יחוג באולם הפיס בקרית החינוך, ביום רביעי, 16.6, בשעה 19.30 . סיכום השנה בקונסרבטוריון יתקיים באולם המופעים של אור הנר, ביום א' הבא, 20.6, בשעה 18.00.

**מציצים**

מפקד האוכלוסין של שנת 2008 נפתח לציבור. נצלו את יתרונות הרשת והציצו בנתונים המעניינים שיש לה להציע לנו על אודות המועצה ועל כל אחד מיישוביה:

<http://www.cbs.gov.il/census/?MIval=%2Fcensus%2Fpnimi_sub2_profiles.html&id_topic=11&id_subtopic=1&id_subtopic2=4&Semel_Maamad_Mi=1&Semel_Moaza_Ezorit=37>

**חולמים בספרדית...ופורוטגזית**

עמותת התיירות שלנו מנצלת את אליפות העולם בכדורגל בכדי לשדרג את פסטיבל דרום אמריקה, שיתקיים בשבועות הקרובים. כזכור, דורון סלומון מכפר עזה, זכה בתוכנית "הדולפינים", כשהוביל את רעיון הפסטיבל המתבסס על ריבוי המוצ'אסוס הלטינו-אמריקאיים ברחבי "עוטף עזה".

ואכן, בשבועות הקרובים, אנחנו מקיימים "נוהל מונדיאל", קרי: מדי בוקר – "פותחים ציר" בכביש 232 , בין ברור חיל (ברזיל) לאור הנר (ארגנטינה)...

וברצינות – המשחקים יוקרנו על גבי מסך גדול במספר ישובים באזור (מסעדת "מידס" בברור חיל פותחת שעריה בליווי הקונצרט מדרום אפריקה, בימים שלישי – שבת).

מי שרוצה אווירה – מוזמן מחר, שבת, בשעה 17.00, להשתתף בחווית המשחק של ארגנטינה בפאב במפלסים או בחדר האוכל של אור הנר. ביום שלישי, 15.6, בשעה 21.00 נפתחת הבריכה של ברור חיל עם בשר ובירות למשחקה הראשון של ברזיל.

**הכי טובים**

איזה כיף, לברך כאן את מחלקת הרווחה שלנו, שזכתה השבוע בפרס הנרייטה סאלד מטעם איגוד העובדים הסוציאליים כמחלקה המצטיינת בארץ. השר בוז' הרצוג העניק את הפרס למרווה מייזלס, מנהלת המחלקה, שמובילה את חבריה וחברותיה בשנים ארוכות של אש ושיגרה מתוחה, תוך גילוי יוזמות קהילתיות, מחויבות לתושבים ומקצועיות ממדרגה ראשונה.

**הוא משלנו**

גאווה לברך את עידו ארגמן (מפלסים), מנהל בית הספר השכן "מבואות הנגב (מוא"ז בני שמעון), שזכה בפרס החינוך מטעם משרד החינוך. הפרס הוענק לו ולצוותו לפני שבוע על ידי נשיא המדינה.

**לבבות פועמים**

מליאת המועצה האזורית שהתכנסה אתמול, התכבדה בפרידה אישית מפרופ' זאב צחור, נשיא מכללת ספיר היוצא, שבשמונה עשרה השנים האחרונות היה שותף מוביל לבניית פלא שאיש לא שיער את הצלחתו. באותו מעמד קבלנו בברכת "ברוך הבא" לבבית את פרופ' ראובן איליה, הנשיא הנכנס, שהחליט לעזוב את חדר ניתוחי הלב ואת ניהול המערך הקרדיולוגי ב"סורוקה"  לטובת פעילות אקדמית והנגשתה לאוכלוסיות רחבות.

כמתנת פרידה העניק לנו זאביק את הספר שערכה לכבודו המכללה ובו מבחר ממאמריו. שם הספר - "טוריסט".

כמה נאה הוא הרגע, בו "טוריסט" נפרד ו"צינטוריסט" בא.

**עוטפים את העוטף**

שלשום התקיים ערב מורשת קרב של אוגדת עזה. אולם "אשכול" היה מלא בחיילים וחיילות שהוריהם שלחו אותם לצבא בתפילת "תשמרו על עצמכם"; ואנחנו הולכים לישון וקמים מדי בוקר עם תפילת "תשמרו עלינו". במתח הזה נעה שיגרת יומם של חיילי החי"ר, השריון, הסיור וההנדסה, הקשר והמודיעין, שמבטיחים לנו מקסימום הגנה בתנאים לא פשוטים. אפשר למחוא כפיים.

קבלו בהופעת בכורה את המנון עוצבת "שועלי הדרום":

המנון עוצבת שועלי הדרום.     י. מורג / יוסי קירש

**1.** על הקו הנמתח מסביב הרצועה

במקום בו מוצב האויב  למולה

כאן אוגדת שועלי הדרום נכונה

לשמור על הבית בכל מאודה

2. במוצב המוגן בגזרה הצפונית

בסיור  הרכוב על סופה ודוד

זה אתה ואני    אל מול הגדר

שומרים  על הגבול ביום ובליל

פזמון

אנחנו אוגדת שועלי הדרום

אל מול הטרור נלחם בו עד תום

עד אז שיבוא ואם לא השלום

עד-לא יישמע עוד  "צבע אדום".

3. בעורקי המדבר בגזרה הדרומית

שם מוכן לזינוק גדוד הסיור המדברי

עם פלוגות  לוחמים מוכנים לפקודה

מרכבות השריון  ואבירי הפלדה

4. הרצועה העויינת גלויה לתצפית

לחיילת מגדוד האיסוף הקרבי

כל תנועה חשודה מבלי להרהר

תזניק את הכוח אל מול הגדר.

פזמון

אנחנו אוגדת שועלי הדרום

אל מול הטרור  נלחם בו על תום

עד אז שיבוא ואם לא השלום

עד-לא יישמע עוד  "צבע אדום".

5. בימים של חרום  כבימים של שגרה

גדוד הבשור מיומן על תקשוב האוגדה

ועל אש הנורית-    מחוליות הקסאם

תותחני   השריון יכוונו לשתקן.

**שבת שלום ומונדיאל שמח, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)